Leikkonan Hildur Vala Baldursdóttir kveðst ekki hafa verið há í loftinu þegar leiklistin fór að toga í hana . Á barnsaldri lék hún í barnasýningum í Borgarleikhúsinu og á táningsaldri , á meðan hún gekk í Verzlunarskóla Íslands , lék hún í öllum þeim skóla söngleikjum og leikritum sem hún komst í . Hildur Vala , sem var ráðin til Þjóðleikhússins síðastliðið vor , segir að það hafi þó ekki endilega alltaf staðið til að hún myndi gera leiklistina að atvinnu sinni . „ Eftir útskrift úr Verzló ætlaði ég nú bara að leggja leiklistina á hilluna . Mig langaði að verða leikkona en mér þótti svo óraunhæft að geta unnið við það sem mér þykir skemmtilegast að gera . Ég skráði mig því í viðskiptafræði við Háskólann í Reykjavík og útskrifaðist með BS gráðu þaðan . Þegar ég var búin með viðskiptafræðina togaði leiklistin enn meira í mig en áður og ákvað ég því á endanum að fara í prufur til þess að freista þess að komast inn í Listaháskólann . Ég lauk svo náminu í vor og í kjölfarið var ég ráðin inn til Þjóðleikhússins . Svo þreytti ég síðasta sumar frumraun mína í sjónvarpi þegar ég lék í annarri þáttaröðinni af Venjulegu fólki . Það var ótrúlega skemmtilegt verkefni og mikil forréttindi að fá að vinna með svona fyndnu og hæfileikaríku fólki . " Hún segist þó ekki sjá eftir því að hafa farið í viðskiptafræðina . „ Ég er ekkert viss um að ég hefði látið verða af því að fara í prufurnar ef ég hefði ekki verið búin með annað nám . Það veitti mér sjálfstraust að hafa klárað viðskiptafræðina , sem gaf mér svo kjark til að mæta loksins í prufurnar . " Nóg að gera í kringum jólin Í nægu er að snúast hjá Hildi Völu fram að og yfir jólin . Hún leikur í tveimur sýningum sem sýndar eru reglulega í Þjóðleikhúsinu , auk þess sem nú standa yfir æfingar fyrir jólasýningu sem hún mun koma til með að leika í . Löngum hefur það verið þekkt meðal tónlistarmanna og annarra skemmtikrafta að jólavertíðin sé sérlega annasöm . Hildur Vala segir að í sínu tilfelli sé vinnuálagið þó svipað yfir jólin eins og flesta aðra mánuði leikhúsársins . „ Það er ekkert endilega meira að gera hjá mér í kringum jólin heldur en t.d. þessa stundina . Hins vegar , ólíkt mörgum öðrum , þá geta leikarar ekki ákveðið að hætta snemma einn daginn eða taka sér frí til að undirbúa jólin . En ætli það megi ekki segja að við séum alltaf í jólaörtröðinni , " segir Hildur Vala glettin . „ Ég er núna að leika í tveimur sýningum , Ör eftir Auði Övu Ólafsdóttur og Atómstöðinni eftir Halldór Laxness , en sú síðarnefnda var frumsýnd núna í byrjun mánaðar . Ég tók svo við hlutverki Ronju Ræningjadóttur af Sölku Sól nú í haust og síðasta Ronju-sýningin fór fram um síðustu helgi . Svo vorum við að byrja að æfa verk sem heitir Meistarinn og Margaríta , sem verður frumsýnt á annan í jólum . Jólin mín fara því að mestu í sýningar og æfingar . Ég myndi alls ekki vilja hafa þau öðruvísi , það er frábært tækifæri að fá að taka þátt í þessum skemmtilegu sýningum . " Nánar er rætt við Hildi Völu í Jólagjafahandbókinni , fylgiriti Viðskiptablaðsins . Áskrifendur geta nálgast pdf-útgáfu af blaðinu með því að smella á hlekkinn Tölublöð .